Folketing
2010-04-15

Det er helt afgørende i vores samfund, at vi har et beredskab, at vi har nogle, der kan rykke ud, når det brænder, har nogle, der kan rykke ud, når der opstår forskellige situationer, der kan være farlige, hvor man skal ud at redde menneskeliv og skal ud at redde ejendom. Hvis vi skulle have fuldtidsansatte, der kunne dække behovet for at rykke ud, hver gang det brænder et sted i Danmark, ville det blive rigtig, rigtig dyrt for samfundet. Derfor er det fantastisk, at vi har en masse frivillige, der vil stå til rådighed, og det er fantastisk, at vi har deltidsbrandfolk, som er villige til over deres almindelige arbejde at påtage sig det arbejde at rykke ud, når det brænder, at smide alt, hvad de har i hænderne, og tage ud og hjælpe med at slukke brande og redde andre. Men også mennesker, der er deltidsbrandfolk, kan blive arbejdsløse.